ไฟแนนซ์ทูเดย์
...การออกมาส่งเสียงเตือนของ อานันท์ ปันยารชุน อดีตนายกรัฐมนตรี 2 สมัย ว่า ตอนนี้ประเทศไทยมีวิกฤตธรรมาภิบาล โดยเฉพาะการบริหารงานของรัฐบาล ทำให้การเมืองไม่มีเสถียรภาพ และเศรษฐกิจโตได้ไม่ยั่งยืน ถือเป็นข้อเสนอแนะที่เป็นโจทย์ใหญ่ของรัฐบาลในการบริหารประเทศและเศรษฐกิจที่เป็นหัวเลี้ยวหัวต่อที่สำคัญ จะต้องหันมาให้ความใส่ใจ ก่อนทุกอย่างจะพังทลายลงมา
29 ต.ค. 2565

...การออกมาส่งเสียงเตือนของ อานันท์ ปันยารชุน อดีตนายกรัฐมนตรี 2 สมัย ว่า ตอนนี้ประเทศไทยมีวิกฤตธรรมาภิบาล โดยเฉพาะการบริหารงานของรัฐบาล ทำให้การเมืองไม่มีเสถียรภาพ และเศรษฐกิจโตได้ไม่ยั่งยืน ถือเป็นข้อเสนอแนะที่เป็นโจทย์ใหญ่ของรัฐบาลในการบริหารประเทศและเศรษฐกิจที่เป็นหัวเลี้ยวหัวต่อที่สำคัญ จะต้องหันมาให้ความใส่ใจ ก่อนทุกอย่างจะพังทลายลงมา
...ตลาดหุ้นที่ตกฮวบฮาบจนนักลงทุนรายเล็กรายย่อยยันรายใหญ่เดี้ยงกันทั้งตลาด และการไหลออกของเงินทุนต่างชาติที่ทะลักทลายในขณะนี้ ถือเป็นความผันผวนที่ทิ่มแทงรัฐบาลและคณะรัฐมนตรีรัฐบาล ยิ่งลักษณ์ ชินวัตร เป็นอย่างยิ่ง เพราะก่อนหน้านี้พยายามกดดันอย่างหนักให้ธนาคารแห่งประเทศไทย (ธปท.) ลดดอกเบี้ยลง 1% เพื่อสกัดเงินทุนไหลเข้า หาก ประสาร ไตรรัตน์วรกุล ผู้ว่าการ ธปท. และคณะกรรมการนโยบายการเงินอ่อนไหว ยอมงอทำตามใบสั่งการเมืองเช่นนั้น ป่านนี้การไหลออกของเงินทุนต่างประเทศและการอ่อนตัวของค่าเงินบาท น่าจะผันผวนรุนแรงและรวดเร็วมากกว่านี้ โชคดีจริงๆ
...โครงการรับจำนำข้าวกำลังทำให้บรรดาผู้บริหารกระทรวงการคลังถึงกับลมจับ เมื่อยอดการใช้เงินขณะนี้พุ่งถึง 6.6 แสนล้านบาท ไปแล้ว และเชื่อว่าการระบายข้าวของกระทรวงพาณิชย์ก็ยังเป็นเรือเกลือเกยตื้น ถ้าเป็นเช่นนี้การรับจำนำข้าวนาปีและนาปรังรอบใหม่ก็คงหนีไม่พ้นต้องขยายวงเงินกู้เพิ่ม ซึ่งนั่นจะทำให้เงินกู้หมุนเวียนโครงการรับจำนำข้าวจะทะยานขึ้นสูงถึง 1 ล้านล้านบาท ภายในปีหน้านี่แหละ ชะอุ๊ย!
...ที่น่าเป็นห่วงกว่านั้น คือ การขาดทุนจากการรับจำนำที่ดีดลูกคิดมาแล้วไม่ต่ำกว่าปีละ 2 แสนล้านบาท ซึ่งที่สุดต้องกู้เงินมาโปะเสียหาย ทำให้หนี้สาธารณะเพิ่มขึ้นอย่างรวดเร็ว และอาจเกินกรอบความยั่งยืนทางการคลังได้ในเวลาไม่ช้านัก